РЕГЛАМЕНТ (ЕО) № 566/2007 НА КОМИСИЯТА
от 24 май 2007 година
относно изваждане на Република Чили от списъка на страните бенефициери в приложение I към Регламент (ЕО) № 980/2005 на Съвета за прилагане на схема на общи тарифни преференции
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции (1), и по-специално член 26 от него,
като има предвид, че:
(1)
Република Чили е включена в списъка на страните бенефициери по схемата на общи тарифни преференции на Общността, изброени в приложение I към Регламент (ЕО) № 980/2005.
(2)
Включването в Споразумението за асоцииране между Европейската общност и нейните държави-членки, от една страна, и Република Чили, от друга страна, на всички тарифни преференции, предоставени на Чили в рамките на схемата на общи тарифни преференции на Общността, беше осъществено чрез обединяване, извършено с Решение № 2/2006 на Съвета по асоцииране ЕС - Чили от 16 октомври 2006 г. за изменение на приложение I към Споразумението (2).
(3)
Член 3, параграф 2 от Регламент (ЕО) № 980/2005 предвижда изваждането на страна от списъка на страните бенефициери в приложение I към цитирания регламент, която се ползва от преференциално търговско споразумение с Общността, което обхваща най-малкото всички преференции, предвидени с настоящата схема за тази страна.
(4)
Приложение I към Регламент (ЕО) № 980/2005 следва да бъде съответно изменено.
(5)
Мерките, предвидени в настоящия регламент, са в съответствие със становището на Комитета по общите преференции,
ПРИЕ НАСТОЯЩИЯ РЕГЛАМЕНТ:
Член 1
Република Чили следва да бъде извадена от списъка на страните бенефициери по схемата на общи тарифни преференции на Общността в приложение I към Регламент (ЕО) № 980/2005.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 май 2007 година.